INFORMACIJA O JAVNOM SLUŠANjU ODBORA ZA ZAŠTITU ŽIVOTNE SREDINE NA TEMU „KVALITET VAZDUHA U SRBIJI“,

ODRŽANOM 10. FEBRUARA 2020. GODINE

Odbor za zaštitu životne sredine je, na osnovu odluke donete na 27. sednici, održanoj 30. januara 2020. godine, 10. februara održao javno slušanje na temu „Kvalitet vazduha u Srbiji“.

Javno slušanje je počelo u 11, 00 časova.

Javnom slušanju prisustvovali su: Maja Gojković, predsednik Narodne skupštine i predsednik Odbora, članovi Odbora: Aleksandra Jevtić, Ivana Nikolić, Borka Grubor, Radoslav Cokić, Zoran Despotović, Tatjana Macura, Jasmina Karanac, Borisav Kovačević i Nada Lazić, zamenici članova Odbora: Branko Popović, Ljiljana Malušić, Ana Čarapić, Gordana Čomić i Predrag Jelenković, kao i narodni poslanici: Marko Atlagić, Zvonimir Đokić, Miladin Ševarlić, Dragana Barišić, Goran Kovačić, Darko Laketić, Sonja Pavlović, Aleksandra Tomić, Marijan Rističević, Hadži Milorad Stošić, Milija Miletić, Snežana B. Petrović, Dragana Kostić i Dejan Radenković.

Na otvaranju Javnog slušanja, obratili su se: Maja Gojković, predsednik Narodne skupštine i predsednik Odbora za zaštitu životne sredine, Goran Trivan, ministar zaštite životne sredine, Aleksandar Antić, ministar rudarstva i energetike, Goran Vesić, zamenik gradonačelnika Beograda, ambasador Andrea Oricio, šef Misije OEBS-a u Srbiji.

Uvodničari u prvom delu javnog slušanja bili su: Milenko Jovanović, načelnik Odeljenja za kontrolu kvaliteta vazduha u Agenciji za zaštitu životne sredine, Uroš Rakić iz Instituta za javno zdravlje Srbije „Dr Milan Jovanović Batut“, Dragan Đurica, pomoćnik pokrajinskog sekretara za urbanizam i zaštitu životne sredine – Sektor za monitoring i informacioni sistem životne sredine i Aleksandar Jovović, profesor na Mašinskom fakultetu Univerziteta u Beogradu.

Učesnici Javnog slušanja bili su i: predstavnici Ministarstva za zaštitu životne sredine: pomoćnik ministra Biljana Filipović Đurić, savetnik ministra Slobodan Tošović, načelnik Odeljenja za zaštitu vazduha i ozonskog omotača, Sektor za upravljanje životnom sredinom, Vesna Mitrović, Odeljenje za upravljanje kvalitetom vazduha i emisijama u vazduh, Sektor za upravljanje životnom sredinom, Dušica Radojičić, Biljana Jovanović Ilić, Tatjana Kaluđerović, iz službe za komunikaciju i odnose s javnošću kabineta ministra: Aleksandra Gačević, Nadežda Švarkić i Maja Radosavljević, predstavnici Ministarstva zdravlja: pomoćnik ministra Vesna Knjeginjić, Verica Jovanović, direktor Gradskog instituta za javno zdravlje Srbije „Dr Milan Jovanović Batut“ i Andrej Šoštarić, Laboratorija za kontrolu kvaliteta vazduha, Đorđe Milić, pomoćnik ministra građevinarstva, saobraćaja i infrastrukture, Goran Pejanović, pomoćnik direktora za Sektor Nacionalnog centra za klimatske promene, razvoj klimatskih modela i ocenu rizika elementarnih nepogoda, Sanja Bijelović i Nataša Dragić iz Instituta za javno zdravlje Vojvodine, Mira Radenović, Dragica Branković i Tatjana Kašić iz Gradske uprave za zaštitu životne sredine Novi Sad, zamenik gradonačelnika Beograda Goran Vesić, Andreja Mladenović, pomoćnik gradonačelnika, iz Skupštine Grada Beograda: Jovica Vasiljević, sekretar Sekretarijata za javni prevoz, Dušan Rafailović, sekretar Sekretarijata za saobraćaj i Nina Jandrić, sekretar Sekretarijata za energetiku, direktor Gradskog zavoda za javno zdravlje Beograd Dušanka Matijević, Rajko Terzić iz Gradskog zavoda za javno zdravlje, Ivana Krstić, sekretar za zaštitu životne sredine Grada Niša, prof. dr Maja Nikolić, pomoćnik direktora za nastavu i naučno istraživački rad i mr sci dr Snežana Gligorijević, načelnik Centra za higijenu i humanu ekologiju iz Zavoda za javno zdravlje Niš, Žarko Kovač iz Gradskog veća Grada Valjeva i Vesna Srećković, šef Odseka za zaštitu životne sredine Valjeva, Jelena Poučki Brusin iz Gradske uprave Grada Zrenjanina, Saša Petković, rukovodilac Odeljenja higijene Centra za higijenu i humanu ekologiju u Zavodu za javno zdravlje Zrenjanin, Zdenka Miljković, sekretar za zaštitu životne sredine Grada Pančeva, Ljiljana Lazić iz Zavoda za javno zdravlje Pančevo, Maja Mandić, načelnik Odeljenja za inspekcijske i komunalno-stambene poslove Grada Šapca, Tanja Krčum iz Grupe za zaštitu životne sredine Smederevo, Miroslav Čučković, predsednik Gradske opštine Obrenovac i Vesna Đoković, načelnik Odeljenja za urbanizam i komunalno građevinske poslove iz Obrenovca, Slađana Ristić, direktor Zavoda za javno zdravlje Zaječar – Timok i Miona Veličković, načelnik Centra za higijenu i humanu ekologiju, Mirjana Đoković, pomoćnik gradonačelnika Čačka za oblast zaštite životne sredine, Igor Krivokapić, načelnik GU za inspekcijski nadzor, Biljana Nikolić, šef inspekcije za zaštitu životne sredine i Mileva Jočović, inspektor za zaštitu životne sredine iz Inspektorata za zaštitu životne sredine Grada Čačka, Svetlana Drakul, rukovodilac Odeljenja za zaštitu životne sredine Grada Užica, Vladimir Lazarević, član Gradskog veća za oblast zaštite životne sredine i Ljiljana Šarenac, šef Odseka za zaštitu životne sredine iz Kraljeva, Miloš Urdov i Vladimir Savić iz Zavoda za javno zdravlje Kraljevo, Jasmina Cvetković, inspektor za zaštitu životne sredine Grada Paraćina, Mirjana Bonić, Laboratorija za ispitivanje vazduha i buke, Zavod za javno zdravlje Subotica, Brankica Polić i Milan Topić iz Odeljenja za poljoprivredu i zaštitu životne sredine Grada Sombora, Snežana Tomasović iz Zavoda za javno zdravlje Sombor, Saša Stanković, odbornik u Skupštini Grada Bora i Ljiljana Lekić, Jovan Miladinović, načelnik Odeljenja za privredu i lokalni ekonomski razvoj Grada Loznice, Aleksandra Dimitrijević, načelnik Gradske uprave za zaštitu životne sredine i komunalne poslove i Milena Vulić iz Gradske uprave za zaštitu životne sredine i komunalne poslove Grada Jagodine, Marjana Gavranović Janković i Jadranka Matić iz Opštinske uprave Ćuprija, Milan Stojković, pomoćnik gradonačelnika Leskovca i Slađan Đikić, šef Odeljenja za zaštitu životne sredine Grada Leskovca, Zoran Pavlović, načelnik Odeljenja sanitarne hemije i eko-toksikologije i Snežana Plećević iz Zavoda za javno zdravlje Požarevac, Siniša Mitrović iz Privredne komore Srbije, Savo Bezmarević, izvršni direktor za tehničke poslove proizvodnje energije iz preduzeća „Elektroprivreda Srbija“ i Valentina Nešić, samostalni referent za odnose sa javnošću, Tomislav Mićović, generalni sekretar Udruženja naftnih kompanija Srbije i Nataša Vukšić predsednik Upravnog odbora Udruženja naftnih kompanija Srbije, Ljubinka Kaluđerović iz Stalne konferencije gradova i opština, predstavnici nevladinih organizacija: Udruženje građana Tihi Lug iz Velikih Crljena: Vesna Terzić, Dragana Simić, Biljana Božičić i Živorad Živanović, Miloš Đajić iz Centra modernih veština, Lidija Radulović iz Beogradskog fonda za političku izuzetnost, Organizacije članice Nacionalnog konventa o EU: radne grupe 15 – energetika: Luka Milovanović, Beogradski fond za političku izuzetnost, Zoran Pendić, Savez inženjera i tehničara Srbije, Aleksandar Vukalović, E-sigurnost, Jovanka Arsić-Karišić, Build energy team, Miljan Radunović,konsultant, Rajko Terzić, Gradski zavod za javno zdravlje, Vladimir Đurđević, fizički fakultet, Goran Vasić, Garancijski fond AP Vojvodine, Zvonko Damnjanović, Građanska čitaonica Evropa Bor, Lidija Kesar, Fraktal, Jelena Blagojević, EPS, Organizacije članice Nacionalnog konventa o EU: radne grupe 27 - životna sredina i klima: Nataša Đereg, CEKOR, Dejan Bojović, predsednik Srpske asocijacije za rušenje, dekontaminaciju i reciklažu, Zagorka Stević Gojkov, Bratislav Poprašić, Gorica Stanojević, Marko Zlatković, Maja Krunić Lazić, Snježana Mitrović, Vladimir Janković, Zoran Đukanović, Dušan Vasiljević, Milan Stefanović i Danijela Božanić, Organizacije članice Koalicije 27: Dragoslava Stamenović, K27, Ognjan Pantić, BOŠ, Ivana Jovčić, CUŽS, Duška Dimović, WWF, Tijana Ljubenović, MIS, Organizacije članice mreže Zelena stolica: Bojan Milovanović iz udruženja „GM optimist“, Goran Zelić iz Društva za podvodne aktivnosti Sombor, Radomir Jovanović, Centar za međunarodnu javnu politiku, Gordana Brun iz udruženja „Škola za opstanak“, Anita Sušić iz Udruženja za zaštitu velike droplje, Miloš Stojanović iz Ekološkog udruženja „Zeleni sad“, Aleksandra Knez Milojković iz pokreta „Za zajedničko dobro“, Toplica Marjanović iz Društva mladih istraživača Bor, Branislava Jeftić i Nataša Pjevac iz Zelene stranke, Aleksandar Klarić iz Centra za međunarodnu politiku, Džon Klejton, Agnes Bodens, Luka Macanti Jovičević, Bogdan Urošević, Olivera Zurovac Kuzman i Đurković Tatjana iz Misije OEBS-a u Srbiji, Svetlana Bačanin, GIZ, Vim Boremans, Suzana Bošković i Nenad Belčević iz NDI, Biljana Ledeničan i Zorica Korać iz UNDP-a, Olga Ilić, Svetozar Andrić, Uroš Miričić, Milena Stanojević Kožović.

Nada Lazić, član Odbora za zaštitu životne sredine i moderatorka javnog slušanja, u uvodnim napomenama je podsetila da je tokom januara stanje vazduha u mnogim mestima u Srbiji bilo izuzetno loše, čak zabrinjavajuće, što je javnost „podiglo na noge“ i temu zagađenja vazduha stavilo u prvi plan, pa je kao član Odbora i član neformalne Zelene poslaničke grupe, predložila da Odbor organizuje javno slušanje na tu temu.

Maja Gojković, predsednik Narodne skupštine i predsednik Odbora za zaštitu životne sredine, istakla je da ova tema zaslužuje da se o njoj održi javno slušanje, čemu u prilog govori i impozantan broj prisutnih u sali. Ideja je bila okupiti predstavnike relevantnih institucija, kako bi svi zajedno potražili odgovore na aktuelna pitanja, koja su od interesa za sve građane. Podsetila je da je pitanje kvaliteta vazduha u pojedinim gradovima u Srbiji, nedavno izazvalo određene sumnje i medija, i građana uopšte, koje su dodatno podgrevane nedostatkom informacija o pravom stanju stvari i o tome da li je zagađenje vazduha povećano u odnosu na isti period prethodne godine. Zato je važno utvrditi granicu između realnog problema i kampanje koja se tih dana vodila. Istakla je da očekuje da će na javnom slušanju javnost dobiti što više podataka o kvalitetu vazduha u Srbiji, kao i odgovore na to šta sve utiče na kvalitet vazduha i u kojoj meri njegovo zagađenje može da ima posledice na zdravlje stanovništva. Ukazala je na to da je Svetska zdravstvena organizacija odavno prepoznala ovu pojavu u svetu, kao i da je 2018. godine organizovana prva svetska konferencija na temu zagađenosti vazduha i njegove povezanosti sa zdravljem ljudi. Prema nacionalnim i lokalnim izveštajima, kao najveći izvori zagađenja navedeni su sektor proizvodnje električne i toplotne energije, sektor industrije, drumski saobraćaj itd. Ovo ukazuje na to da bi najbolji dugoročni odgovor na ovakvo stanje, bio postepeni prelazak na čistu i obnovljivu energiju, u skladu sa mogućnostima. Međutim, ne treba zanemariti ni nepovoljne meteorološke uslove, kao ni to da na kvalitet vazduha utiču i individualna kućna ložišta, grejanje na fosilna goriva i veliki broj motornih vozila. Navela je da država treba da razmotri sve mogućnosti za ubrzavanje procesa gasifikacije, kao i da stimuliše građane da se koliko je moguće više priključe na centralno grejanje, ali su za to potrebni uslovi. Pozdravila je odluku Vlade Republike Srbije da sistemski radi na rešavanju pitanja zaštite vazduha, zbog čega je obrazovano i posebno telo, na čelu sa premijerom, koje će koordinirati radom svih državnih otrgana i blagovremeno obaveštavati javnost. Podsetivši da Republika Srbija mnogo ulaže u zaštitu životne sredine, iznela je podatak da je samo „Elektroprivreda Srbije“ uložila više od 475 miliona evra u projekte koji se na to odnose. Istakla je i da je neophodna kontrola trošenja sredstava, koja država namenjuje životnoj sredini, kako bismo bili sigurni da su ona na najbolji način raspoređena i da će imati željene efekte. Narodna skupština očekuje još mnogo predloga zakona u ovoj oblasti, a Srbija je već potpisnik mnogih međunarodnih konvencija, što podrazumeva i njihovu implementaciju u praksi. Između ostalog, krajnje je vreme da Srbija dobije i zakon o klimatskim promenama, što je i obaveza iz Okvirne konvencije UN o promeni klime, ali i zbog činjenice da negativne posledice klimatskih promena pogađaju građane Srbije, kao i sve građane u svetu trenutno.

Goran Trivan, ministar zaštite životne sredine, istakao je da je važno posmatrati kontekst onoga što nam se poslednjih dana dešava, iako se to isto, na izvestan način, dešava već poslednjih 60 godina, a to je period u kom traje proces industrijalizacije kod nas. Društvo se, u međuvremenu, pitanjima životne sredine bavilo na drugačiji način, nego što je to danas potrebno. Takođe, demografski proces (ne samo kod nas, već i u svetu) je takav da više od 50% ljudi živi u gradovima, pa je stoga i uobičajeno da je pažnja najviše usmerena na gradove, kao crne tačke, a kod nas pre svega na Beograd kao najveći. Veliki broj ljudi u gradskim sredinama, podrazumeva i preveliki broj automobila, a pored toga što saobraćaj spada među najveće zagađivače životne sredine, kod nas je problem i u lošem kvalitetu vozila, kao i u sumnjivom kvalitetu energenata koje koristimo. Gradske toplane je lakše kontrolisati (u smislu uvođenja odgovrajućih tipova energije), nego individualna ložišta (koja koriste građani, vrtići, škole itd.). Međutim, Srbija je u fazi reindustrijalizacije, pa je sad prilika da se povede više računa o životnoj sredini. Pohvalio je to što je, bez obzira na sve turbulencije koje ovakva situacija neminovno proizvodi, javnost ustala i istakao da ovakve situacije utiču na to da se životna sredina mnogo bolje razume i da postane važnija za društvo u celini. Spomenuo je monitoring kao važno sredstvo, bez kog je nemoguće donositi valjane odluke. Ukazao je na to da Srbija nema dovoljno razuđenu mrežu mernih stanica i to je jedno od prvih pitanja o kojima treba razgovarati. U proširenje mreže monitoringa je uloženo 40 miliona dinara prošle i 25 miliona ove godine. Postavlja se i pitanje planova kvaliteta vazduha i obaveze lokalnih samouprava koje imaju III kategoriju vazduha da ih izrađuju, ali je to preporuka i za bilo koji grad i opštinu, jer u današnje vreme luksuz predstavlja ne baviti se ovim pitanjem. Rekao je da nema sumnje da industrija ostvaruje negativan uticaj na našu životnu sredinu, ali je ona kao državni entitet, uslovno rečeno, pod kontrolom države, pa je kroz postrojenja pre moguće kontrolisati kvalitet vazduha. Istakao je da postoji čitav niz mera koje je moguće preduzeti, od pošumljavanja, koje je izrazito važno za kvalitet vazduha, do davanja subvencija za kupovinu novih hibridnih i električnih vozila, što je simbolična mera koja pokazuje u kom smeru treba da idemo kao društvo. Međutim, neophodno je naći rešenje i za vozila koja će i ubuduće koristiti gas. U svakom slučaju, od presudne je važnosti odluka društva – da li želimo da živimo zdravo, a zdrav život nije moguć ukoliko svako od nas ne učini ono što je u njegovoj moći. Dakle, neophodno je povećanje broja zelenih površina u gradovima, takođe, pošumljavanje je neizostavni faktor, povećanje broja mernih stanica, ekološki pristup u oblasti urbanizma, povremena redukcija saobraćaja i sl.

Najavljujući narednog govornika – ministra energetike, Nada Lazić je rekla da nam je, u ovakvim situacijama, neophodna interresorna saradnja, pa je iznela podatak da termoelektrane koje rade na ugalj, na zapadnom Balkanu zagađuju vazduh šest puta više nego što je dozvoljeno, te su označene kao jedan od uzročnika zagađenja vazduha.

Aleksandar Antić, ministar rudarstva i energetike, rekao je da su energetski sektor, tj. „Elektroprivreda Srbije“ i druge enrgetske kompanije u proteklom periodu najviše pažnje poklonile i najviše investirale u zaštitu životne sredine i unapređenje kvaliteta vazduha. Kao što je već pomenuto, EPS je investirao 475, 6 miliona evra u projekte zaštite životne sredine. Najznačajniji posao koji je tim novcem urađen jeste postavljanje elektrofiltera na blokovima termoelektrana, a sledeći segment se odnosi na smanjenje emisija azotnih oksida. Intenzivno se radi i na odsumporavanju dimnih gasova, kao i na rekonstrukciji sistema za odlaganje pepela i šljake i prečišćavanju otpadnih voda. Rekao je da ono za šta je ovaj sektor najviše kritikovan – odsumporavanje dimnih gasova, zaista predstavlja problem. Sumpor dioksid je problem, na čijem se rešavanju intenzivno radi, međutim, to je projekat koji je izuzetno skup i koji ima dug period realizacije – trebalo bi da bude završen do 2023. godine. Do sada je postrojenje za odsumporavanje dimnih gasova završeno na blokovima Kostolac B (još 2017. godine), a trenutno se rade finalna usaglašavanja koja se odnose na studiju uticaja na životnu sredinu i građevinsku dozvolu za ovaj i budući objekat Kostolac B3, pa je očekivano da će tokom 2020. godine biti dobijena upotrebna dozvola, tako da postrojenje može da počne kontinuirano da radi. Kad je u pitanju odsumporavanje Tenta A, radovi su u toku i trebalo bi da budu završeni do 2023. godine, a investicija je vredna 170 miliona evra. Za Tent B je takođe obezbeđeno finansiranje (oko 150 miliona evra), a tender je u toku i do kraja februara bi trebalo da bude definisan najpovoljniji ponuđač. Kao što se iz rečenog vidi, investicije u odsumporavanje su velike, a rok za izgradnju jednog ovakvog postrojenja je 35 meseci. Istakao je da smo bez obzira na probleme u vezi s odsumporavanjem dimnih gasova koji su evidentni, u prethodnom periodu – kada je zagađenje vazduha dostiglo najviši nivo, pored pomenutog, imali problem i sa smogom i česticama, a tih dana termoelektrane nisu emitovale čestice iznad dozvoljenog nivoa. Rekao je da problem sa sistemom grejanja u Srbiji postoji, a toplane nažalost postoje samo u 59 gradova i opština i one pokrivaju tek 20% domaćinstava na čitavoj teritoriji zemlje, a u urbanim sredinama oko 48%, što je nedovoljno i postoji potreba da se proširi. Daljinski sistemi grejanja su objektivno mnogo bolji za životnu sredinu, nego kada se grejanje vrši u individualnim ložištima (ugljem, drvima itd.). Toplane u Srbiji su u prethodnih nekoliko godina mnogo toga uradile u cilju poboljšanja svog rada i smanjenja negativnih uticaja na životnu sredinu, a kroz značajno povećanje upotrebe prirodnog gasa. Radi se na modernizaciji toplana i promociji korišćenja biomase – prelazak toplana sa uglja i mazuta na biomasu, tamo gde nije moguć prelazak na gas. Naftna industrija Srbije ove godine završava postrojenje za duboku preradu, što je investicija vredna 300 miliona evra, a projekat je izuzetno važan i za veću efikasnost rafinerija, ali i za životnu sredinu, jer podrazumeva potpuni prestanak proizvodnje mazuta, smanjenje emisije praškastih materija i azotnih i sumpornih dioksida. Kad je u pitanju energana Pančevo, koja je deo Nacionalnog plana za smanjenje emisija (NERP), istakao je da je ona završena i da radi dobro po svim kriterijumima. Kao posebno važan, istakao je ozbiljan iskorak koji je napravljen u pogledu obnovljivih izvora energije – imamo više od 500 megavata instalisane snage u obnovljivim izvorima, nasuprot samo 7, 2 megavata u 2012. godini. Dakle, mnogo toga već jeste urađeno, ali krupni planovi su pred nama, što uključuje i nastavak modernizacije postojećih kapaciteta, završetak projekata koji se odnose na rešavanje azotnih oksida, odsumporavanje dimnih gasova, nastavak menjanja energetskog miksa – povezivanje zelene ekonomije sa poljoprivredom i ulaganje napora da biogasna postrojenja postanu značajan deo naše energetske potrošnje. Zatim, ozbiljno se radi na gasifikaciji Srbije (u šta je već investirano više od 500 miliona evra), što bi dodatno trebalo da smanji uticaj uglja, mazuta i drva na zagađenje vazduha.

Goran Vesić, zamenik gradonačelnika Beograda, najpre je skrenuo pažnju na to da problem zagađenja vazduha nije nastao sada, već da se o tome govori već decenijama, iako se nije mnogo odmaklo u nalaženju rešenja. Međutim, s obzirom na to da ovaj problem jeste aktuelan, za Grad Beograd su predložene 43 konkretne mere, koje se odnose na šest oblasti: saobraćaj, energetska infrastruktura, zeleni grad, industrija u posebnim zonama, komunalna higijena i monitoring i obaveštavanje građana. Vrednost ovih mera je oko 6, 5 milijardi evra i finansiraće se u saradnji sa Republikom. Sumirajući trenutne probleme, kao najveći je izdvojio individualna ložišta, kojih u Beogradu ima oko 300 hiljada (a i to su samo ona koja se nalaze u sistemu odžačara, inače ih je još više), a kao sledeći – zagađenje koje stvaraju automobili, autobusi i kamioni. Naime, u Beogradu je registrovano 720 hiljada vozila, od čega oko 540 hiljada automobila (oko 80 hiljada više nego pre šest godina). Kada je u pitanju saobraćajna infrastruktura, Beograd je jedini grad ove veličine u Evropi čiji osnovni podsistem javnog saobraćaja čine autobusi. Stoga izgradnja metroa predstavlja prioritet i ona bi trebalo da počne krajem godine, a vrednost projekta je 3, 8 milijardi evra, čime će oko 30% današnjeg saobraćaja funkcionisati pod zemljom, što će automatski uticati na smanjenje zagađenja. U konkretne mere spada i izgradnja Beovoza, koja je započela pre šest godina i nastavlja se, pa će sve prigradske opštine Beograda, izuzev Grocke, sa centrom grada biti povezane gradskom železnicom. Takođe, važan je razvoj rečnog prevoza, jer Beograd ima potencijala za povezivanje Grocke, Obrenovca i Zemuna na ovaj način, a to bi predstavljalo još jednu ekološku meru. Naglasio je da Grad Beograd više neće kupovati vozila koja nisu na prirodni gas, ili nisu hibridna ili električna vozila, a u 2020. godini će biti kupljeno 200 autobusa na prirodni gas. U vezi sa izgradnjom toplovodne mreže, rekao je da je planirana izgradnja 306 km u narednih pet godina, kao i 250 km gasne mreže. Jedan od načina borbe protiv zagađenja svakako je urbanizam, tako da će ove godine biti usvojen novi generalni urbanistički plan, čime će biti stimulisana ekološka gradnja. Kad je u pitanju pošumljavanje, rekao je da je plan Grada da u narednih pet godina posadi milion stabala. Trenutno ima raspoloživog zemljišta za oko 450 hiljada stabala, tako da će biti potrebno obezbediti nove prostore za sadnju. Počinje i rad na zelenim zidovima, a 50 km je već postavljeno tokom prethodne godine. Istakao je da je monitoring, kao i izveštavanje, od izuzetne važnosti, tako da će biti nabavljeno 25 novih mernih stanica, a na 254 lokacije će biti instalirani merači vazduha i postojaće aplikacija preko koje će građani u svakom trenutku moći da dobiju podatke o zagađenju, iz dela grada u kom se trenutno nalaze. Nastavlja se i širenje pešačkih zona i popularisanje biciklističkog saobraćaja, što takođe spada u načine da se smanji zagađenje.

Nj. E. ambasador Andrea Oricio, šef Misije OEBS-a u Srbiji, rekao je da je Parlament već mnogo godina partner OEBS-u, čije su aktivnosti usmerene na jačanje kapaciteta Narodne skupštine i njenih tela, uz krajnji cilj da se ojača njena nadzorna uloga. U tom smislu, javna slušanja predstavljaju važan mehanizam kojim ne samo da se poboljšava zakonodavni proces, već i primena postojećih zakona. Takođe, mogu da posluže kao vredan izvor informacija narodnim poslanicima o određenom pitanju. Stavljanje na dnevni red javnog slušanja teme zagađenja vazduha, koja je izazvala toliko pažnje javnosti, između ostalog je odličan način da se čuju različiti glasovi, da se započne dijalog i pokuša da se dođe do najboljeg rešenja. Kao što je poznato, čista životna sredina je preduslov za zdravo i prosperitetno društvo. Imajući ovo u vidu, OEBS podržava vlade koje se zalažu za zaštitu životne sredine, promovišu njen razvoj i postojanje odgovornosti, i na državnom i na lokalnom nivou. Međutim, kao što je već rečeno, pitanje životne sredine nije pitanje samo jednog dela društva, ili dela Vlade, jednog ministarstva, već se ono tiče celog društva. U skladu sa tim, današnje javno slušanje treba da doprinese daljem širenju svesti javnosti o ovoj temi i jačanju uloge parlamenta ka odgovornijoj politici u vezi sa zaštitom životne sredine.

Milenko Jovanović, načelnik Odeljenja za kontrolu kvaliteta vazduha u Agenciji za zaštitu životne sredine, rekao je da Agencija, u skladu sa svojim nadležnostima, rukovodi procesom monitoringa kvaliteta vazduha u državnoj mreži i koordinira radom informacionog sistema, trudeći se da sve informacije na sajtu budu dostupne u realnom vremenu. Naveo je da se poslednja zvanična analiza kvaliteta vazduha u Srbiji, odnosi na 2018. godinu, u toku je izrada, tj. validacija podataka iz 2019. godine i izveštaj je u pripremi, a biće gotov na proleće. Pored samog monitoringa, Agencija radi i analizu podataka, iz čega proizlazi ocena kvaliteta vazduha, odnosno kategorizacija. Ona se radi na osnovu zakonskih odredbi, koje je neophodno što pre menjati, jer se u obzir uzima jedino srednja godišnja vrednost, što se pokazalo kao nedovoljno, pa bi trebalo u obzir uzimati i broj dana sa prekoračenjima, odnosno pojave koje ne mogu bitno da utiču na srednju godišnju vrednost polutanta, ali mogu na ugrožavanje zdravlja ljudi. Monitoringom se na kraju vrši i provera uspešnosti svih primenjenih mera. Takođe, kroz monitoring se prati i koncentracija standardnog seta polutanata, kao što su sumpor dioksid, azot dioksid, ugljen monoksid, kao i suspendovane čestice PM 10 i PM 2, 5 (zato što se na svetskom nivou pokazalo da su oni najveći zagađivači, koji pre svega utiču na loš kvalitet vazduha, a samim tim i na zdravlje ljudi), a prati se i benzen, i sadržaj standardnog seta teških metala, kao što su olovo, nikl i kadmijum u suspendovanim česticama PM 10. Ovo je sve u skladu s evropskom praksom i standardima. Istakao je da je neophodno poboljšati monitoring u smislu praćenja parametara, pre svega suspendovanih čestica, u gradovima i oblastima u kojima do sada iz različitih razloga monitoring nije uspostavljen. Krajem 2019. godine je Ministarstvo izdvojilo 42 miliona dinara za nabavku dve stanice za monitoring (koje će biti instalirane u Novom Pazaru i Vršcu), kao i opreme koja će zameniti staru, čime će se unaprediti praćenje polutanata, neophodno za dobijanje kompletne slike. Lokalne samopurave su odgovorne za donošenje mera, na osnovu rezultata monitoringa, međutim, kako to, osim u veći gradovima do sad nije bio slučaj, obrazovana je radna grupa koja će koordinirati radom lokalnih samouprava i pomoći im u donošenju adekvatnih mera. Poslednja analiza (za 2018. godinu, koja je usvojena u oktobru 2019. godine) je pokazala da suspendovane čestice PM 2,5, kao najveći uzročnik zdravstvenih problema (prema mišljenju Svetske zdravstvene organizacije) proizlaze iz individualnih ložišta i manjih energana (tj. toplana do 50 MW). Ovo je nesporno, ali treba razlikovati pojedinačne izvore polutanata, kao što npr. sumpor dioksid nastaje prvenstveno iz proizvodnje električne energije, odnosno iz termoelektrana. Takođe je važno ne oslanjati se samo na vetar ili padavine, već težiti ublaživanju izvora zagađenja, odnosno smanjivanju emisija, jer je razlika u krajnjem ishodu velika. Kad je u pitanju trend kvaliteta vazduha u 2018. godini, varijacije su vrlo male, odnosno, u onim mestima koja imaju adekvatna merenja, kvalitet vazduha malo oscilira, pa je potrebno, kao što je rečeno, smanjiti emisije uzročnika aerozagađenja. S obzirom na to da je izrada izveštaja o kvalitetu vazduha za 2019. godinu u toku, izneo je nezvanične podatke da je bilo varijacija, čak i poboljšanja u broju dana sa prekoračenjima, a samim tim i srednje godišnje koncentracije, ali je bilo i pogoršanja. Npr. Bor je tokom 2019. godine bio trostruko ugrožen kad je kvalitet vazduha u pitanju, što je utvrđeno kontrolnim merenjem suspendovanih čestica i praćenjem koncentracije teških metala u njima, a sumpor dioksid je imao 19 epizoda sa prekoračenjima opasnim po zdravlje ljudi. Drugi primer je Valjevo, koje je već duže vremena na prvom mestu po lošem kvalitetu vazduha, zbog prekomerne upotrebe uglja tokom cele godine, pa ulažu velike napore da postepeno pređu na komprimovani prirodni gas, međutim, trenutno za to nema finansijskih sredstava, a u pitanju je 2, 7 miliona evra neophodnih da bi u roku od godinu ili dve dana bilo eliminisano 20% emisije suspendovanih čestica. Istakao je da će se Agencija truditi da proširi monitoring, za šta je preko IPA projekta 2020 dobijeno skoro tri miliona evra. Međutim, potrebno je preko lokalnih samouprava podići nivo gradskih zavoda, koji još uvek nemaju akreditovanu metodu za PM čestice. Takođe, potrebno je nakon izrade izveštaja ubrzati kategorizaciju kvaliteta vazduha, jer će to uticati i na brže donošenje mera. Pored toga, što pre bi trebalo doneti izmene i dopune Zakona o zaštiti vazduha, kako bi bio operativniji, jer su nakon osam godina od donošenja, uočene različite manjkavosti u praksi.

Nada Lazić je, u vezi sa prethodnim izlaganjem, istakla da je jedan od najvećih problema, kada su automatske stanice upitanju, njihovo održavanje na godišnjem nivou, odnosno finansiranje održavanja i to da li merni uređaji u njima rade punim kapacitetom. Čak je i u izveštaju Agencije za 2018. godinu navedeno da je jedan od uzroka nedovoljne porkivenosti od minimum 75% merenja na godišnjem nivou, upravo taj što nije bilo sredstava za održavanje ključnih uređaja, a to su pre svega uređaji za merenje PM čestica. Stoga je neophodno da postoji kontinuitet u finansiranju i da uređaji funkcionišu bez zastoja i tek tada će moći relevantno da se govori o stanju vazduha u pojedinim opštinama.

Milenko Jovanović se nadovezao, rekavši da je u poslednje tri godine finansiranje održavanja ovih stanica adekvatno, a pristižu i dodatna sredstva. Doduše, problem predstavlja zabrana zapošljavanja u državnom sektoru, ali je bez obzira na to, sistem monitoringa na zavidnom nivou, pa bi trebalo očekivati bolje rezultate.

Uroš Rakić iz Instituta za javno zdravlje Srbije „Dr Milan Jovanović Batut“, rekao je da problem kvaliteta vazduha nije ništa novo, niti je on samo kod nas prisutan, on postoji u celoj Evropskoj uniji, a istraživanja su pokazala da 40% azot dioksida u EU dolazi od saobraćaja. Još veći problem predstavlja to što oko 80% azot dioksida stvaraju vozila koja koriste dizel motor. Istakao je da tvrdnje da je kod nas vazduh među najzagađenijima u svetu, nisu tačne. Naime, ako se uporedi analiza Svetskog ekonomskog foruma iz prethodnih nekoliko godina, za 20 najzagađenijih gradova u svetu, pojedini imaju koncentraciju PM 2, 5 od 145 mikrograma po kubnom metru, a u Beogradu je u 2017. godini on iznosio 23, u 2018. godini 24 mikrograma po kubnom metru, što ukazuje na to da Beograd nije najzagađeniji čak ni u regionu. Ova analiza ne ukazuje na to da je ovde kvalitet vazduha dobar, ali je svakako daleko od slike Beograda koja se prikazuje kao jednog od najzagađenijih. Spomenuo je da je Evropska unija 2008. godine donela Direktivu o kvalitetu vazduha, a da je 2013.godine donet Program za čist vazduh za celu Evropu i tada su Evropsko udruženje pulmologa i druga zdravstvena udruženja, tražila da EU prihvati smernice Svetske zdravstvene organizacije za polutante (koje su mnogo niže od trenutno propisanih od strane EU), ali do toga nije došlo, pa je Evropski revizorski sud 2018. godine naložio da se smernice ipak izjednače. Zaključio je da situacija nije katastrofalna, ali razlog za brigu postoji i treba da težimo da se u svakom gradu smanji koncentracija zagađivača. Ali s obzirom na to da svaki grad mora da se posmatra pojedinačno, negde će to biti moguće brže uraditi određenim merama, a negde će problem biti mnogo veći, usled geografskog položaja. Primer za to je Užice, u kom lokalna samouprava dosta radi na smanjivanju aerozagađenja, ali s obzirom na to da se ono nalazi u kotlini, okruženo planinama od 700 do 1000 metara visine, to čini situaciju nepovoljnijom u odnosu na neke druge gradove.

Dragan Đurica, pomoćnik pokrajinskog sekretara za urbanizam i zaštitu životne sredine, skrenuo je pažnju na to da zagađenje vazduha, iz godine u godinu uslovljeno meteorološkim prilikama i klimatskim promenama, predstavlja sve veći problem za životnu sredinu, ali i za zdravlje ljudi. Rekao je da Pokrajinski sekretarijat upravlja lokalnom mrežom stanica za automatski monitoring, već više od 10 godina. Ove stanice su kupljene sredstvima iz budžeta, a na isti način je finanisrano i njihovo održavanje prethodnih godina. Kao što je rečeno, održavanje stanica je vrlo bitno, ne samo u smislu funkcionalnosti uređaja, već je i sama validnost podataka na kraju godine uslovljena održavanjem i standardima po kojima se oprema održava. Na sedam stanica kojima upravlja sekretarijat, prati se šest najbitnijih parametara, a u saradnji sa Institutom za javno zdravlje Vojvodine, prati se šta se nalazi u suspendovanim česticama. Prema rezultatima merenja, dominantno zagađenje u Pokrajini svakako nastaje u urbanim sredinama, od saobraćaja i individualnih kućnih ložišta, u manjem procentu od industrije i industrijskih procesa, kao što je npr. sagorevanje i još manji procenat odlazi na zagađenje od poljoprivrede i stočarstva. Kada se govori o problemima koji se odnose na monitoring vazduha, veliki problem je to što ga 64% opština u Vojvodini uopšte ne sprovodi, a 36% koje ga sprovode su uglavnom mesta blizu gradova i monitoring sprovode u saradnji s Insititutom i zavodima za javno zdravlje na teritoriji Pokrajine. Za to se koriste akreditovane, ali ne i referentne metode, što predstavlja dodatni problem u dobijanju podataka. Stoga, ono na čemu bi trebalo da porade i Vlada RS i resorno ministarstvo, jeste da se prilikom proširivanja mreže monitoringa, misli i na Vojvodinu i na osnaživanje ustanova koje bi pored sekretarijata to mogle da rade (kao što su Institut, zavodi za javno zdravlje i pojedine gradske uprave za zaštitu životne sredine). Kao zaključak, kad je u pitanju Pokrajina, istakao je da svuda gde se vrše merenja, zagađenje postoji. Agencija dobro radi svoj posao, ali nekada ne daje kompletne informacije, što je npr. situacija sa Novim Sadom koji godinama unazad nije imao adekvtna merenja, pa je predstavljan kao grad sa najčistijim vazduhom, a ako se uzmu u obzir broj stanovnika, broj vozila i individualnih ložišta, jasno je da su brojke i statistika jedno, a da je stvarno stanje nešto potpuno drugo. Međutim, kad je problem vazduha (i životne sredine generalno) u pitanju, važno je da ne bude međusobnih optužbi, jer u vezi s ovom temom svi nose krivicu i treba što pre da prihvatimo činjenicu da je vazduh zagađen, da to predstavlja opasnost po naše zdravlje i da treba da sledimo primere dobre prakse i znanje koje sami posedujemo, kako bi se poradilo na merama koje mogu da utiču na smanjenje zagađenja.

Aleksandar Jovović, profesor na Mašinskom fakultetu Univerziteta u Beogradu, rekao je da je izvesno da zagađenje vazduha predstavlja svetski problem, koji traje već stotinama godina. Međutim, kada se pogledaju analize, vidljivo je da je taj problem u ovom regionu (zapadni Balkan i pojedine zemlje EU) izraženiji nego na drugim mestima. Ako se Srbija uporedi s EU u pojedinim pokazateljima, ne stojimo mnogo loše npr. u pogledu azotnih oksida, pa čak ni emisije čestica, ali je sa sumporom situacija već drugačija. Naime, ako se posmatra svih 28 zemalja EU, nasuprot zemalja zapadnog Balkana, emituje se skoro jednaka količina sumpora, dok su zemlje zapadnog Balkana dvostruko gore u odnosu na EU u pogledu emitovanja čestica, a drastično bolje kad su u pitanju azotni oksidi. Sama Srbija emituje skoro 400 hiljada tona sumpor dioksida godišnje, a cela EU ispod milion tona. Kada se porede Srbija i zemlje EU po sektorima, u pojedinim sektorima postoje velike sličnosti. Npr. sumpornim oksidima najviše doprinose industrijska, odnosno energetska postrojenja, a slično je stanje i u pogledu čestica PM 10 i PM 2, 5, gde su najveći emiteri domaća ložišta i mala industrijska postrojenja, međutim, s azotnim oksidima je izvesno da je stanje kod nas drugačije, gde je i dalje proizvodnja električne i toplotne energije veći emiter nego u zemljama EU. Podaci Agencije za zaštitu životne sredine pokazuju gde su najznačajniji izvori sumpornih i azotnih oksida i čestica, a veliki problem predstavlja to što se emisije nenamerno ispuštenih dugotrajnih organskih zagađujućih komponenata (sa deponija, otpada, od paljenja njiva itd.), nisu promenile od perioda devedesetih do danas, što upravo govori o tome da drastičnih mera skoro da nije ni bilo. Ove komponente su toksične, kancerogene, mutogene i teratogene, što podrazumeva da ostavljaju posledice po buduće generacije i stoga je to jedan od najvećih problema (ne računajući uobičajene komponente o kojima se često govori). Država je do sad uradila već dva nacionalna plana za smanjenje emisije ovih komponenata, ali se ta vrednost i dalje održava na približnom nivou. Kad su u pitanju izvori čestica PM 10 i PM 2, 5, veliki termoenergetski sektori su malo zastupljeni, a uglavnom su to prerađivačka industrija i domaćinstva, pa čak i sektor rudarstva. Za potrebe izrade novog nacionalnog plana za smanjenje emisije i pregovora s EU oko primene NEC direktive, na Mašinskom fakultetu su urađene određene analize o emisijama u pojedinim sektorima, tj. o tome šta su posledice pojedinih emisija. Pojavljuje se problem koji se u iole razvijenim zemljama Evrope više ne sreće, a to su požari na deponijama (one su kod nas vrlo često upaljene, ili tinjaju), jer osim što imaju emisije različitih komponenata, glavni su emiter dioksina, furana i sl. Sa druge strane, na problem našeg energetskog sistema je ukazao i Fiskalni savet krajem prošle godine, podvukavši da je elektroprivreda (a i ne samo ona), i pored velikog investicionog ciklusa, u situaciji da već duži niz godina ne uspeva da ispuni ono što je bila obaveza u skladu sa nacionalnim ekološkim propisima. Iako je jasno da je problem s ugljem univerzalan, u mnogim zemljama se rade ozbiljne analize o prelasku s uglja na neke druge izvore energije (sektor rudarstva predstavlja veliko opterećenje za svaku zemlju). Ukazao je na to da veliki svetski mediji i ozbiljne institucije izveštavaju o stanju, koje nikako nije dobro. Srbija se po broju „prerano umrlih“, tj. ljudi koji usled zagađenja vazduha imaju skraćene godine života, nalazi na prvom mestu po mnogim analizama. Nacionalni plan za smanjenje emisije je napravljen i usvojen na Vladi, i na vreme su Energetskoj zajednici predati planovi i obaveze koje ćemo sprovoditi, ali rezultati za 2018. godinu pokazuju da nismo bili dovoljno dobri, pogotovo kad su sumporni oksidi u pitanju. Kada bi se prema Industrijskoj direktivi, primenile granične vrednosti za smanjenje emisije, prosečne emisije bi bile oko 15 puta manje nego sada i to bi bio ogroman doprinos stanju životne sredine u zemlji. Svako snižavanje emisije je dobrodošlo, kao i primena najboljih dostupnih tehnika za nova industrijska energetska postrojenja, usaglašavanje postojećih postrojenja sa novim u što kraćem periodu, primena mehanizama procene uticaja u skladu sa propisima, kontrola proizvoda koji mogu dovesti do povećanja emisije, kao i kontrola stučnih kuća za merenje emisije.

U diskusiji su učestvovali: Aleksandra Knez Milojković, Alijansa za zajedničko dobro, Dejan Bojović iz Srpske asocijacije za rušenje, dekontaminaciju i reciklažu, Tomislav Mićović iz Udruženja naftnih kompanija Srbije, Vesna Terzić iz udruženja Tihi lug iz Velikih Crljena, ministar rudarstva i energetike Aleksandar Antić, Branislava Jeftić, Zelena stranka, Duška Dimović iz Svetske organizacije za prirodu, Ljiljana Lazić, direktor Zavoda za javno zdravlje Pančevo, Uroš Rakić iz iz Instituta za javno zdravlje Srbije „Dr Milan Jovanović Batut“, Toplica Marijanović iz Društva istraživača iz Bora, Mirjana Đoković, pomoćnik gradonačelnika Čačka za oblast zaštite životne sredine, Nataša Đereg, Centar za ekologiju i održivi razvoj (CEKOR), ministar zaštite životne sredine Goran Trivan, Živomir Živanović, Udruženje građana Tihi Lug iz Velikih Crljena, Dragan Đurica, pomoćnik pokrajinskog sekretara za urbanizam i zaštitu životne sredine i narodni poslanik Marijan Rističević.

Aleksandra Knez Milojković iz Alijanse za zajedničko dobro istakla je da se iz prethodna dva i po sata uvodnih govora, stiče utisak da je naša životna sredina dobra, međutim, javno slušanje ne treba da služi za pravdanje, već za nalaženje rešenja. Takođe se stiče utisak i da su građani najviše krivi, ali ne bi trebalo govoriti o krivici, već o odgovornosti. Narodna skupština ima kontrolnu funkciju, pa bi u ovom konkretnom slučaju, Odbor za zaštitu životne sredine u svom domenu trebalo da vrši veći nadzor nad izvršnom vlašću. Osim toga, ne bi trebalo da vodimo računa o životnoj sredini samo onda kada nas iz Evropske unije „pritisnu“, već u kontinuitetu i svi zajedno, jer se i dalje na svim nivoima (nacionalnom, pokrajinskom i lokalnom) susrećemo sa deklarativnim učešćem građana u procesu donošenja odluka, kad je u pitanju životna sredina. Podsetila je da je direktor Svetske zdravstvene organizacije, krajem godine naglasio da u je Srbiji oko šest hiljada smrtnih slučajeva izazvano upravo zagađenjem vazduha. Kad je u pitanju monitoring, ukazala je na to da je jasno da nemamo dovoljno mernih mesta, a postoji i problem što nisu postavljena tamo gde su najveći zagađivači, tako da je slika potpuno pogrešna. Rekla je da postoji nepoštovanje propisa onih koji donose odluke i postavila pitanje ko kontroliše one koji krše zakone i kako će oni odgovarati.

Nada Lazić je odgovorila da Ministarstvo zaštite životne sredine, u skladu sa Poslovnikom Narodne skupštine, kvartalno Odboru podnosi informacije o radu i da je često, prilikom njihove analize, istican problem nedostatka inspektora (usled zabrane zapošljavanja u državnom sektoru). Istakla je da tek kada bude prisustvovao i ministar finansija, moći ćemo da kažemo da postoji politička volja da se tema životne sredine stavi na prvo mesto, jer njen budžet za ovu godinu iznosi 0, 3% budžeta države.

Dejan Bojović, predsednik Srpske asocijacije za rušenje, dekontaminaciju i reciklažu, istakao je da veliki problem, u smislu zagađenja vazduha, prilikom urbanizacije gradova prave rušenje objekata i gradnja novih, kao i adaptacija postojećih, a to niko od uvodničara nije pomenuo. Takođe, deponije bi trebalo ukinuti, a ne praviti nove, jer i one stvaraju veliko zagađenje, a svi gradovi ih imaju. Smatra da se ovom problemu nije pristupilo inženjerski i nisu pronađene neuralgične tačke zagađenja vazduha. Po njegovom mišljenju, potrebno je uvesti novu kategorizaciju zaštite životne sredine, a to je građevinski otpad, kao i zagađenje od toga, jer je neverovatno da ne postoji telo koje bi pratilo npr. zagađenje koje proizvode kamioni u građevini (kao i ostali opasni materijali u ovom sektoru), a to je problem i stručne spreme, jer između ostalog takva u Srbiji ne postoji.

Tomislav Mićović, generalni sekretar Udruženja naftnih kompanije Srbije, rekao je da ova asocijacija u našoj zemlji proizvodi i stavlja na tržište gorivo, a ono je više puta pomenuto. U svetu danas 96% energije koja se koristi u transportu, potiče iz nafte, a to nije izbor naftnih kompanija, već su to civilizacijske mogućnosti u organizovanju transporta. Preostala 4% čine bio-goriva, struja itd, što govori u prilog tome da će nafta još dugo biti prisutna u transportu. Istakao je da ono što je u Srbiji moguće uraditi, jeste obezbediti građanima i privredi najkvalitetnije derivate nafte. Od 2013. godine, kada su sa tržišta „proterani“ Dizel D2 i olovni benzin, imamo gorivo koje u potpunosti odgovara standardima kvaliteta. Kada se govori o Euro 2, 3, 4, 5 ili 6, nisu u pitanju standardi kvaliteta goriva, već standardi emisije, što dosta zavise od samog vozila i od toga kako je ono održavano. Sve dok se ovakve stvari ne budu proveravale na tehničkom pregledu, biće problema u saobraćaju. Podsetio je da Ministarstvo energetike, zajedno sa Ministarstvom trgovine, od pre četiri godine sprovodi program monitoringa kvaliteta goriva. Svake godine se uzme oko 3600 uzoraka (što je za Srbiju veliki broj), a poslednjih nekoliko godina je minimalan broj odstupanja u kvalitetu, što znači da oni sa svoje strane rade sve što je potrebno. Međutim, upravo Ministarstvo finansija menja strukturu potrošnje, pa se više koristi dizel gorivo, usled politike akciznog oporezivanja. Podsetio je da je 2012. godine, na tečni naftni gas, kao ekološki najprihvatljivije gorivo, akciza u nakvećoj meri podignuta i od tada do danas je njegova potrošnja pala na 54%, dok je potrošnja dizela povećana za 38%. Zbog toga, Ministarstvo finansija ne bi smelo da vodi glavnu reč u politici akciznog oporezivanja energenata.

Vesna Terzić iz udruženja „Tihi lug“ Veliki Crljeni, rekla je da su u kraju iz kog dolazi zagađeni i voda i vazduh, drveće se suši, kuće su uništene, a zdravstveni problemi sa plućima su učestali. Udruženje već četiri godine, koliko postoji, bezuspešno nastoji da natera nadležne da reaguju. Merne stanice tu ne postoje, a zagađenost je velika najviše zahvaljujući EPS i to niko ne kontroliše, jer navodno niko nije nadležan za situaciju u kojoj se kuće ljudi nalaze na 40 m od otvorenog rudnika. Rekultivacija nije urađena, a planira se izgradnja elektrane „Kolubare B“, kao i pepelište na Zapadnom polju, a iza toga regionalna deponija, što je sve na 3 km od prvih kuća. Niko iz Vlade ne želi da ih primi tim povodom, niti da izađe na teren, iako je sve o čemu govori, vidljivo golim okom. Naime, na kopu dolazi do samozapaljenja uglja, zbog čega je neprestano magla, a ne prestaje da gori mesecima i da guši oko 2000 ljudi koji tu žive. Međutim, ovaj problem se potpuno ignoriše.

Aleksandar Antić, ministar rudarstva i energetike, rekao je da s „Elektroprivredom Srbije“ jesu napravljeni određeni koraci unapred, ali da naprosto ima problema koji postoje decenijama. Uvažava svaki pojedinačni problem, ali sva rešenja ipak moraju biti sistemska, a ona zahtevaju vreme. Ponovio je da od 2011. godine EPS emituje dva i po puta manje čestica, a termoelektrana u Obrenovcu čak osam puta manje. Međutim, reč je o procesima koji traju i koji zahtevaju ozbiljno finansiranje i izvođenje radova. Npr. samo izgradnja postrojenja za odsumporavanje traje 35 meseci. Kada se tome dodaju projektovanje, obezbeđenje finansijskih sredstava itd, jasno je da je reč o procesu koji zahteva 5-6 godina od trenutka donošenja odluke. Poslednji veliki energetski objekat je u Srbiji izgrađen još 1991. godine i 27 godina je prošlo dok nisu postavljeni prvi vetro-parkovi u Banatu. Ulažu se napori u modernizaciju i u popravljanje energetskog miksa, a to se radi na socijalno-odgovoran način. Termoelektrana „Kolubara A“ će biti zatvorena do 2023. godine.

Branislava Jevtić, poslanica Zelene stranke u Skupštini Vojvodine i predsednica Odbora za urbanizam i zaštitu životne sredine, kao i predsednica Zelene parlamentarne grupe, rekla je da današnje javno slušanje predstavlja jedan od načina da se čuje glas Zelene stranke i mogućnost da još jednom budu predočene mere za sprečavanje zagađenja vazduha. Ukazala je na to da su set mera krajem januara predali predsednici Vlade, međutim, nisu dobili nikakav odgovor. Istakla je da je u pitanju je ozbiljna, parlamentarna stranka, koja se ne bavi demagogijom i sastavljena je od stručnih ljudi koji su se okupili i doneli predlog mera, a od nadležnih nisu dobili čak ni objašnjenje o uzrocima povišene zagađenosti vazduha. Po njenom mišljenju, između organa nema nikakvog dijaloga, ni saradnje, ali da, iako ovako loše, alarmantno stanje vazduha nije pitanje politike, već zdravog razuma. Istakla je da nije važno šta je bilo pre pet ili šest decenija, niti kakvo smo stanje nasledili, sad smo svi ovde i potrebno je da čujemo kakve će mere preduzeti ova vlast i da se započne sa njihovom implementacijom.

Duška Dimović iz Svetske organizacije za prirodu, rekla je da je nekoliko puta pomenuto Ministarstvo finansija u kontekstu neprisustvovanja javnom slušanju, pa je istakla da bi bilo dobro da je, pored ministra finansija, prisutno bar njih još nekoliko ministara nadležnih za privredu, saobraćaj, građevinarstvo, zdravlje, poljoprivredu, šumarstvo i vodoprivredu, a takođe, ministarstvo koje često previđamo, a jako je važno – Ministarstvo obrazovanja. Istakla je da je obrazovanje to što nam umnogome nedostaje u razumevanju ovog problema. Skrenula je pažnju da je važno integralno posmatrati stvari, a kad se govori o kvalitetu vazduha, danas nisu pomenuti ni priroda, ni biodiverzitet, ni ekosistemi. Kvalitet vazduha se ne može posmatrati izolovano, već objedinjeno sa kvalitetom vode i zemljišta. Energetsko pitanje je pitanje svetskog razvoja, a energetska bezbednost je ekonomsko i političko pitanje. Svetski ekonomski forum je ove godine u pet najvećih rizika, svrstao one koji se odnose na životnu sredinu i klimatske promene. Rekla je da su se čuli uglavnom različiti podaci i brojke, statistika i tehnicistički način gledanja na stvari, koji nas je i doveo tu gde jesmo, a potrebno je misliti na ljude i njihovo zdravlje. Istakla je da je kad se posmatra emisija, bitno posmatrati odnos emisije ugljen dioksida i bruto domaćeg proizvoda, jer je on važan za razvoj jednog društva, a ne samo totalna emisija.

Ljiljana Lazić, direktorka Zavoda za javno zdravlje Pančevo i lekar po profesiji, izrazila je želju da sve o čemu je danas bilo reči da rezultate i da sve predložene mere budu sprovedene u praksi, tako da u narednom periodu i mi i naša pokoljenja udišemo čist vazduh. Stoga je u narednom periodu jako važno unaprediti monitoring kvaliteta vazduha, da se sve radi uniformno i da se mere isti parametri, koji se posle mogu porediti i javno prezentovati. Ono što je takođe vrlo bitno, a ovde nije pomenuto, jeste praćenje uticaja kvaliteta vazduha na zdravlje ljudi. U ovom trenutku u Srbiji ne postoji adekvatan monitoring, tj. način modelovanja uticaja kvaliteta vazduha na osnovu svih parametara koji se mere, iako na nivou Srbije ima dosta merenja, i u dugom vremenskom periodu. Međutim, procena uticaja na zdravlje ljudi, po metodologiji Svetske zdravstvene organizacije, ovde se ne primenjuje, već se mimo praćenja monitoringa kvaliteta vazduha, prate oboljevanje i umiranje stanovništva i oni se unekoliko mogu povezati s uticajem parametara koji su u određenom vremenskom periodu povećani u našoj atmosferi i mogu dovesti do pogoršanja zdravstvenog stanja stanovništva, ali pravi monitoring uticaja na zdravlje ljudi nemamo. Dovoljno bi bilo samo primeniti postojeću metodologiju SZO, odrediti stručne ljude da to rade, a mreža instituta i zavoda ima mogućnosti za to.

Uroš Rakić iz Instituta za javno zdravlje Srbije „Dr Milan Jovanović Batut“, odgovorio je da postoji studija istraživanja SZO, u kojoj je i sam učestvovao, a objavljena je na sajtu SZO u oktobru prošle godine. Kad je u pitanju zdravstveni uticaj, direktni zdravstveni troškovi od prevremenih smrti i drugih oboljenja nastalih uticajem kvaliteta vazduha, na nivou EU u 2013. godini, procenjeni su na 20 milijardi evra, a indirektni troškovi (uticaj na infrastrukturu, vegetaciju itd.) su blizu 330 milijardi. Zemlje EU će do 2030. godine morati broj prevremenih smrti, koje se mogu dovesti u vezu sa vazduhom, u odnosu na 2005. godinu da smanje za 52%, kad su u pitanju PM 10 i prizemni ozon.

Toplica Marjanović iz Društva istraživača iz Bora, rekao je da je mnogo reči bilo o uzrocima zagađenja vazduha, gde su najviše pominjani sektor energetike i toplane. Izneo je podatak da je Bor još 1973. godine zatvorio sve lokalne kotlarnice i sad je grad koji je sa najviše objekata priključen na gasifikaciju. Saobraćaj takođe nije primarni uzrok zagađenja, jer nije u pitanju tranzitni grad. Stoga, uzrok zagađenja u Boru su industrija i rudarstvo, a mere Vlade vrlo malo pažnje posvećuju izvorima zagađenja iz ova dva sektora. Takođe, koncentracija arsena i teških metala je u Boru izuzetno velika. Podsetio je da se u Boru otvara novi rudnik, u toku je izrada studije uticaja na životnu sredinu, a Ministarstvo rudarstva i energetike je u obavezi da izda dozvolu, uz prethodno stručno sagledavanje i uvid javnosti.

Mirjana Đoković, pomoćnik gradonačelnika Čačka za oblast zaštite životne sredine je ukazala na problem sa kojim se lokalne samouprave susreću još od 1. marta 2019. godine, a to je nemogućnost naplate ekološke takse. Na nivou lokalne samouprave su potpuno svesni koje je mere neophodno primeniti, ali je činjenica da za to nema finansijskih sredstava. Budžet namenjen zaštiti životne sredine u Gradu Čačku za ovu godinu je 41 milion dinara i upućen je resornom ministarstvu na saglasnost, a u međuvremenu su upravi Grada vezane ruke (kao i svima u lokalnim samoupravama), jer ne mogu da sprovedu lokalne programe. Zbog toga je važno da se radi brže i da se što više sarađuje.

Nataša Đereg iz Centra za ekologiju i održivi razvoj i koordinatorka Radne grupe u Nacionalnom konventu EU za Poglavlje 27, postavila je pitanje zbog čega predstavnici civilnog sektora nisu uključeni u radnu grupu Vlade za zagađenje vazduha i da li je moguće da se priključe naknadno. Istakla je da Nacionalni plan za smanjenje emisija važan dokument, koji nije trebalo da bude usvojen na nivou Vlade, bez rasprave i usvajanja u Narodnoj skupštini.

Goran Trivan, ministar zaštite životne sredine, odgovorio je da su mu kao nekome ko takođe dolazi iz civilnog sektora, ti stavovi bliski i važno je da na ovaj način može da čuje različite ideje koje iz njega dolaze, a radne grupe Ministarstva su uvek sastavljene od predstavnika i nevladinih organizacija i lokalnih samouprava itd. Kad je u pitanju Inspekcija Ministarstva, veliki problem predstavlja manjak ljudi (nedostaju čak 33 zaposlena), što utiče i na nedostatak kontrola, ali bi ovo uskoro trebalo da bude rešeno.

Istakao je da 40% emisija staklene bašte potiče iz građevinskih objekata i o tome u Ministarstvu postoji puna svest, ali ne postoje ingerencije. Osim toga, resorno ministarstvo nema kapacitete da se životnom sredinom bavi samo, ali kako je ova oblast u interesu svih nas, sva ministarstva su dužna da se bave njom. U međuvremenu, Ministarstvo radi sve što je u njegovoj nadležnosti, a civilni sektor je tu da mu daje „vetar u leđa“. Rekao je da Zelenoj stranci nisu zatvorena vrata Ministarstva i dobrodošla je da da svoj doprinos, jer smo svi na istom zadatku i predlozi rešenja treba da se čuju. Kad su u pitanju problemi u Boru, rekao je da je Inspekcija već reagovala i bila na terenu, ali da će reagovati ponovo. Fabrika sumporne kiseline je u redu, ali je problem mnogo već proizvodnja od one za koju je postrojenje namenjeno. Rekao je da se očekuje donošenje zakona o klimatskim promenama, a Ministarstvo rudarstva i energetike je višestruko usporilo ovaj proces tokom pregovora, ali da će se ovaj dokument ipak naći na Vladi.

Živomir Živanović iz udruženja „Tihi lug“ rekao je da se u Velikim Crljanima, pored svega već navedenog, nalazi i sušara uglja (jedina koja u tom obliku još uvek postoji na tlu Evrope). Proizvod sušenja uglja jeste crna voda, koja je puna ugljovodonika, fenola i ostalih nezdravih čestica, a iz sušare se spušta kanalom otpadnih voda čitavih 12 km do ulivanja u Kolubaru, iako od sušare do Kolubare ima samo kilometar i po. Istakao je da je razlog što je to tako – da bi se što više štetnih materija skupilo u kanalu, kako se ne bi potpuno narušio ekosistem Kolubare, Save itd.

Dragan Đurica, pomoćnik pokrajinskog sekretara za urbanizam i zaštitu životne sredine, složio se sa ministrom da o ovim temama treba razgovarati, ali se nažalost o vazduhu razgovara samo u toku zimske sezone, kada je zagađenje vidljivo. Kada bi se o tome razgovaralo tokom cele godine, pre bi se došlo do važnih odgovora, a kao što je danas zaključeno – činjenica je da nemamo dovoljno znanja kad je vazduh u pitanju. Kad je reč o merenju azbesta (u građevinarstvu), što je neko od diskutanata pomenuo, ne postoji način da se on izmeri, ali se rade analize sadržaja suspendovanih čestica, odnosno prašine u njima, koja je i najopasnija, kako bi se videlo da li sadrži teške metale i ostale materije opasne po zdravlje.

Marijan Rističević, narodni poslanik i predsednik Odbora za poljoprivredu, šumarstvo i vodoprivredu, rekao je da, koliko je on upoznat, zagađenja iz poljoprivrede čine više 60% ukupnog zagađenja. Samo 15% pesticida koji se koriste protiv štetočina, idu na biljke, ostalo završi u zemlji i vazduhu. Pomenuo je i stočarstvo u smislu zagađenja, jer goveda, kao preživari, proizvode metan, pa kad je u pitanju efekat staklene bašte, 20% tog efekta dolazi od metana. I ne samo kod nas, već u celom svetu, više štete vazduhu nanosi stočarstvo od svih prevoznih sredstava. Kada bi se više uložilo u promenu načina pripremanja hrane za stoku, uklonio bi se efekat zagađenja vazduha koji u Srbiji proizvede 250 hiljada automobila. Stoga, neophodno je pažnju pokloniti poljoprivredi, načinu obrade zemlje, pripremanja hrane i time značajno smanjiti efekat zagađenja vazduha.

Nada Lazić je, kao zaključak, istakla da bi ubuduće ovakva javna slušanja trebalo organizovati tematski i uz prisustvo predstavnika više sektora, jer životna sredina ne postoji sama za sebe, pa je intersektorska saradnja neophodna.

Javno slušanje je završeno u 15, 00 časova.